
Lunta tupaan


Maaria heräsi taas lumiauran kolinaan, kuten ainakin jo viikon tätä ennen. Väsytti. Pimeä aamu ei houkuttanut nousemaan lämpimän peiton alta.


- Todennäköisesti auramies juuri tällä hetkellä kasaa kinosta pienen autoparkani eteen. Joka aamuinen lumityörupeama odottaa, Maaria mutisi ja nousi ylös.


Lasse oli jo avannut tv:n. ”Sääennuste lupaa pakkasta ja lunta”… Kunpa aamu tv:n ihana sääpoika löytäisi kartoiltaan joskus jotain muutakin kuin lunta ja pakkasta. Kurjuus oli jatkunut jo yli viikon eikä loppua näy. Kylmä säärintama pitää meitä otteessaan varmaan kesäkuulle asti. Tai kuka tietää, vaikka kahlaisimme lumessa vielä silloinkin… Keittiöstä kuului kahvinkeittimen pörinää. Kahvi tuoksui hyvältä. Aamuisin kahvi riitti, aamupala syötiin työpaikalla.


- Maaria, ehtisitkö millään silittää paitani, sen vaaleansinisen. Tänään on johtoryhmän palaveri heti aamusta.


Lasse painui suihkuun, vaikka Maaria oli jo hakemassa itselleen pyyhettä. Hänellä ei ollut johtoryhmän palaveria, mutta hänellä on työ, joka alkaa kello kahdeksan. Olisi toivottavaa olla paikalla ajoissa.


No, kenties suihku on tarpeeton, tuumi Maaria, kun ulkona odottava lumen kanssa painiminen taatusti saa hien virtaamaan.


Maaria huokasi ja haki silitysraudan. Tämä ei ollut ensimmäinen kerta, kun hän silitti poikaystävänsä Lassen paitoja. Ja pyykkäsi. Hän teki parhaansa paidan kanssa, mutta muutamia vekkejä tuppasi jäämään aina. Ehkä niitä ei kokouksen tuoksinassa huomata. Hiha on niin vaikea, eikä hänellä nyt ollut aikaa olla kovin pikkutarkka. Lassen kannattaisi viedä paitansa pesulaan. Siihen hänellä olisi varaa, Maaria ajatteli harmissaan, kun ripusti paitaa henkarille.


- Onneksi minun työssäni päiväkodin opettajana ei vaatteilla koreilla, tuumi Maaria. - Mukavat, värikkäät vaatteet toimivat parhaiten. Joskus harvoin, kun olen ostanut uuden vaatteen, kuulen lapsilta ihastuneita huokauksia: Oi, onpa sinulla ihana mekko.


Lapset ovat kyllä aivan mahtavia. Ulkona odottavasta lumikaaoksesta huolimatta Maariaa alkaa hymyilyttää.


- Minulla on ihan paras työ, ajatteli Maaria mielissään. - Kunpa vain saisin vakituisen paikan, lähempää kotiani. Pitkä ajomatka on stressaavaa, varsinkin näillä keleillä.


Suihkusta tullessaan Lasse vilkaisi paitaansa, kohotti kulmiaan, kun keskellä hihaa oli ryppy, mutta ei sanonut mitään. Jos aikoi arvostella, oli parempi tehdä sitten itse. Lasse luki lehteä ja hörppi kahvia keittiössä, kun Maaria veti jo ulkovaatteita päälleen.


Pakkasta oli melkein parikymmentä. Toppahousut, toppatakki, paksu pipo ja nahkarukkaset. Niillä kyllä pärjäsi arktisissa olosuhteissa.


- Moikka, Maaria huikkaa, kun lähtee ovesta ulos.


Lasse ei kuule tai ei muuten vaan näe tarpeelliseksi vastata.


Aura oli käynyt siivoamassa pihan. Ikävä kyllä, aina jäi lumivalli poloisten autojen eteen, eihän sitä voinut välttää. Vanhassa kerrostalossa oli kymmenkunta autotallia. Loppujen autonomistajien täytyi tyytyä pistokepaikkaan säiden armoilla. Se tiesi jokaaamuista auton kaivamista paksusta lumihangesta.


Ne onnekkaat, joilla oli autotalli, voivat lähteä matkaan lumettomalla, lämpimällä autolla.


Lasse oli yksi näistä onnekkaista. Maaria oli pyytänyt, että hän saisi pitää autoaan autotallissa. Vanha rotisko lähtisi paremmin käyntiin ja ikkunatkin pysyisivät sulana, jos se saisi olla tallissa.


- Ei käy, sanoi Lasse tiukasti.


Hänellä oli työsuhdeauto, uutuuttaan kiiltävä Audi.


- Kai sinä ymmärrät, että en minä voi jättää firman autoa pihalle lumen alle. Mitä pomokin siitä ajattelisi, jos tulisin töihin lumisella autolla. Hän luulee, etten välitä ja ottaa vielä auton pois.


Lassen argumentti ontui, mutta Maaria ei jaksanut kinata. Pitäköön sitten ihanan peltilehmänsä tallissa.


Yleensä asia ei Maariaa ärsyttänyt, mutta tänä aamuna ärsytti. Ja paljon.


Pieni Toyota oli hautautunut lumen alle niin, että jos ei Maaria olisi tiennyt, mikä paikka oli hänen, olisi voinut luulla, että siinä oli pelkkä lumikinos. Hän haroi kinosta ja alta paljastui pieni punainen läntti.


- Ei muuta kuin hommiin.


Maaria kaivoi esiin etuoven ja laittoi auton käyntiin.


Auto lämpenisi sillä aikaa kun hän saisi lapioitua lumet auton takaa. Kyllä se siitä… Reilun kymmenen minuutin uurastuksen jälkeen punainen pikkuauto olikin jo kaivettu esiin. Vielä ikkunat puhtaaksi ja ei muuta kuin matkaan.


Maaria näki Lassen peruuttavan tallista.


- Tämä ei ole reilua, ei ollenkaan. Otan asian puheeksi illalla. Pidämme autot tallissa vuoropäivinä, päätti Maaria ehdottaa.


Lasse liukui ohitse puhtaalla, kiiltävällä autollaan ja heilautti kättään kuin kuninkaallinen.


- Herrasmies olisi tullut auttamaan tyttöystäväänsä, Maaria ajatteli kitkeränä. - Mokoma itsekäs pas… Maaria hätkähti ajatuksiaan.


Lasse oli aina ollut samanlainen. Hän piti Maariaa itsestäänselvyytenä. He olivat seurustelleet lukiosta asti. Jotenkin he päätyivät opiskelemaankin samalla paikkakunnalle ja taloudellisista syistä muuttivat yhteen. Ikään kuin jatkumona, valmistuttuaan he jatkoivat samaan malliin. Maaria ei ollut ikinä kyseenalaistanut heidän suhdettaan. Naimisiinmenosta ei ollut koskaan puhuttu, mutta Maaria ilman muuta oletti sen olevan seuraava askel. Lasse tosin ei ollut edes kosinut. Ei silloinkaan, kun Maaria peri tätinsä timanttisormuksen. Se sopi kuin valettu vasempaan nimettömään ja Maaria oli röyhkeästi pistänyt sen siihen ja esitellyt sormusta Lasselle. Joko Lassella on ilmiömäinen pokka tai sitten hän on äärettömän tyhmä –mutta edes silloin kihlaus ei noussut keskustelun aiheeksi.


- Joo, ihan kiva, kommentoi Lasse sormusta. - Minkä arvoinen se mahtaa olla, jos sen myisi… Myisi? Maaria tyrmistyi ja pahoitti mielensä. Kuinka hän voisi myydä tädin sormuksen? Sen oli tarkoitus aikanaan periytyä hänen tyttärelleen. Tai pojalleen.


Sen koommin Maaria ei ole naimisiinmenosta vihjannut. Sormusta hän käytti aina juhlissa ja arkenakin. Ei tosin vasemmassa nimettömässä vaan pikkurillissä vaikka se on siihen hiukan suuri. Koru on kallis, hänen arvokkain omaisuutensa, mutta pidettäväksi tarkoitettu. Niin täti hänelle sanoi vielä eläessään.


Lassella oli hyvä työpaikka ja palkka. Maarialla ei ollut vakituista työtä, mutta määräaikaisia sijaisuuksia oli koko ajan. Palkka päiväkodin opettajalla ei ollut hääppöinen, ainakaan Lassen mielestä. Maaria kuitenkin piti työstään.


Maaria sai autonsa liikkeelle ja lähti ajamaan parinkymmenen kilometrin työmatkaa kieli keskellä suuta. Oli pimeää ja liukasta. Silti moni autoilija uskalsi ajaa kovaa ja Maaria tunsi joskus olevansa vain tukkona tiellä.


Tämänkertainen pesti jatkui enää pari viikkoa, sitten pitäisi löytää uusi paikka. Tuleva ero lapsista raastoi Maarian mieltä. Pahinta määräaikaisissa sijaisuuksissa olikin se, kun piti erota päiväkodin lapsista ja työkavereista. Kunpa pian löytyisi joku pidempiaikainen paikka.


Päiväkodin pihaan päästyään Maaria ravisteli ranteitaan, jotka olivat jäykkänä hänen puristaessaan rattia kauhusta kankeana. Päästyään päiväkodin ovesta sisälle, lasten iloinen hälinä sai hänet pian unohtamaan aamun ankeuden.


Kotimatka sujui paremmin, kun oli valoisaa ja tiet oli kunnolla aurattu. Radiosta kuului menevää musiikkia ja Maaria oli hyvällä tuulella. Hänelle oli luvattu alustavasti uutta työpaikkaa päiväkodista, joka oli vain parin kilometrin päässä. Lisäksi sijaisuus olisi pidempi, äitiysloma. Varmasti ainakin vuosi, ellei enemmän.


Kääntyessään risteyksessä Maaria kuuli autostaan outoa ääntä. Hän laittoi radiota hiljempaa ja kyllä vain, jostain kuului jotain suhinantapaista. Lisäksi mittaristoon syttyi joku valo. Maarialla ei ollut harmainta hajua, mitä se tarkoitti. Hän ajoi tiensivuun ja sammutti auton. Hetken vedettyään henkeä hän yritti startata autoa. Ei mitään. Auto ei inahtanutkaan.


Muutaman kerran koitettuaan oli pakko luovuttaa.


Entäs nyt? Soittaisiko Lasselle? Ja mitähän hyötyä siitäkin olisi? Lasse ei ymmärrä autoista mitään, niin insinööri kuin onkin. Eivätkä käytännön työt ole Lassen juttu. Maaria heidän perheessä vaihtaa lamput, korjaa vuotavan hanan, kiinnittää taulut ja poraa reiät. Tai sitten Lasse vain yksinkertaisesti on laiska.


Soittaisiko Lassen hakemaan? Mutta ei autoa voi tähän tien poskeen jättää. Kokeillaanpa kuitenkin, mitä armas poikaystävä keksii rakkaansa auttamiseksi.


Puhelin hälytti kauan. Maaria antoi puhelimen soida.


- No mitä nyt?! Lasse kuului olevan raivoissaan.


- Onko paha paikka, Maaria kysyi, vaikka arvasi sen vain ärsyttävän Lassea enemmän. - Autoni simahti tähän kadun varteen. Pääsetkö auttamaan?


- No en tosiaankaan pääse. Minähän olen vielä töissä. Jätä se rötiskö siihen ja kävele kotiin.


Lasse löi luurin korvaan. Maaria istui autossa ja nieleskeli itkua. Alkoi tulla jo kylmä. Äkkiä hän muisti, että autossahan oli hinausvakuutus. Sen hän oli varmistanut virkailijalta kolmeen kertaan. Auto oli jo niin vanha, että kaikki vakuutusyhtiöt eivät myöntäneet sille vakuutusta. Mutta aikansa tivattuaan, sellainen oli myönnetty. Nyt oli aika lunastaa lupaukset ja soittaa palvelunumeroon.


Vakuutusyhtiön asiakaspalvelussa olikin empaattinen ja mukava virkailija, joka auttoi häntä kaikin tavoin.


- Älä sure, hinausauto on jo tulossa ja saat pian apua.


Pidä itsesi lämpimänä.


Maaria nousi autosta ja astui jalkakäytävälle. Pakkanen ei ollut hellittänyt yhtään. Varpaita ja sormia alkoi paleltaa. Hän alkoi hypähdellä lämpimikseen.


Pian hän loikki ympyrää, teki haarahyppyjä ja meni jopa kyykkyyn muutaman kerran. Mielessään hän lauloi tuttua lastenlaulua ”pää, olkapäät, peppu, polvet, varpaat…”


TÖÖT! Hinausauton töräys sai Maarian pomppaamaan vielä korkeammalle. Hinausauto pysähtyi kadun varteen ja autosta astui ulos nuori mies.


- Päivää, tänne tarvittiin hinausapua? Miehellä oli yllään huomiovaatteet ja päässä outo karvareuhka. Liekö mies perinyt sen vaariltaan? Niin aidolta lakki näytti. Lakki oli syvällä päässä, mutta turkiksen alta tuikki iloiset silmät ja mies hymyili ystävällisesti.


- Mikäs autoon on tullut? mies käveli auton luo ja pyysi avaamaan konepellin.


Maaria teki työtä käskettyä. Hän koitti käynnistää, mutta auto ei ollut kokenut ihmeparantumista tällä välin.


- Kyllä, ei se siitä käynnisty. Napataan kyytiin.


Tottuneesti mies kiinnitti köysiä ja naruja ja veti pikkuisen Toyotan näppärästi hinausauton lavalle.


Sitten hän kääntyi Maarian puoleen.


- Mihinkäs tämä viedään? kuljettaja katsoi hymyillen Maarian silmiin ja yllättäen se tuntui aika mukavalta. Maaria hymyili takaisin.


- Niin että onko sinulla mielessä joku korjaamo, mihin haluat auton viedä vai ajetaanko kotipihalle? Maaria havahtui haaveistaan. Kuinka säälittävä sitä voikaan olla, jos rakastuu ensimmäiseen kaksilahkeiseen, joka hymyilee ystävällisesti ja katsoo silmiin. Ehkä omalle parisuhteelle on syytä tehdä jotain.


- Aivan. En tiedä. Ei ainakaan kotipihalle, Maaria sanoi hätäisesti. - Osaisitko suositella jotain korjaamoa? Mielellään hyvää ja halpaa. Ja mielellään lähellä.


- Melkein on valittava jompikumpi, mies naurahti. - On minulla yksi tuttu, joka korjaa autoja. Luotettava ja asiallinen veloitus. Se on muutaman kilometrin päässä. Hyppäätkö kyytiin, niin viedään se sinne.


Kyytiin? Maaria ei ollut ajatellut, että hän joutuisi menemään tämän vieraan miehen kanssa ajelulle.


Mutta tietenkin, pitäisihän hänen tietää, mihin auto viedään ja sopia mahdollisesta korjauksesta.


- Selvä, oikein paljon kiitoksia.


Maaria käveli kohti hinausauton hyttiä. Hän ei ollut kovin pitkä. Lassella riitti hupia siitäkin asiasta, aivan kuin hän olisi sille asialle voinut mitään.


Maaria tähyili toivottomana kohti hinausauton ovea, joka tuntui hipovan pilviä. Hän ei kuuna päivänä pääsisi nousemaan tuonne omin voimin. Miten noloa, hän ehti ajatella, kun mies ilmestyikin hänen taakseen. Hän avasi oven ja jostain ilmestyi porras oven eteen.


- Hokkuspokkus, hymyili mies. - Neiti on hyvä ja kiipeää sisään.


Maaria ei ollut ketterimmillään paksut toppavaatteet yllään, mutta entisenä voimistelijana kiipeäminen oli portaan löytymisen jälkeen helppoa. Auton sisällä oli sekaisin papereita ja ainakin pari puhelinta. Mies käänsi tottuneesti ison auton ja he lähtivät matkaan.


Molemmat istuivat hiljaa. Maariaa suretti jo etukäteen korjauksesta kertyvä valtava lasku. Lainaisiko Lasse rahaa, jos omat eivät riitä. Millä menen huomenna töihin?


- Tanssitko sinä tuolla kadulla äsken? Vähän näytti siltä, mies kysyi yllättäen.


Maaria olisi voinut vajota maan rakoon. Hän oli taatusti näyttänyt idiootilta loikkiessaan lämpimikseen.


- Kunhan hyppelin, tuli kylmä siinä seisoskellessa.


- Sinulla näyttää olevan hyvät ulkoiluvarusteet. Joskus olen poiminut kyytiin ihmisiä pikkukengissä ja juhlahepeneissä. Siinä tulee nopeasti vilu, kun pakkasta on noin paljon.


Muutaman minuutin ajon jälkeen he kaarsivat hallin eteen. Pihalla oli paljon autoja, uusia, vanhoja, kolaroituja…vaikka mitä. Mies pysäytti hinausauton.


- Odota täällä niin ei tarvitse palella ulkona. Käyn kysymässä, onko pajalla kiirettä.


Mies painui halliin ja Maaria jäi autoon hieman hämillään. Eipä hän olisi täältä kopista olisi päässytkään ilman apua.


Puhelin soi, Lasse soitti.


- Pääsin nyt lähtemään töistä. Oletko jo kotona? Ajattelin mennä pelaamaan tennistä. Ei kai sinua tarvitse tulla hakemaan mistään? Meillä on kenttä varattu pariksi tunniksi.


Maaria sulki silmänsä ja oli hiljaa. Pettymys oli valtava. Tuonko ihmisen pitäisi olla hänen tukensa ja turvansa?


- Haloo? Kuulitko sinä?


- Mene sinä nyt vaan pelaamaan sitä rakasta tennistäsi, kai minä täältä jotenkin pääsen pois, Maaria tiuskaisi.


Ikävä kyllä Lasse ei tunnistanut sarkasmia Maarian äänessä. Piti purra hammasta, ettei hän olisi purskahtanut itkuun, ärsytti niin paljon. Ärsytti ja pelotti.


Pelotti autosta tuleva lasku ja oma vihaisuus Lassea kohtaan.


Pian hallin ovesta astui ulos hinausauton kuljettaja ja toinen mies, öljyisissä haalareissa. Maarian suu loksahti auki: näkikö hän kaiken kahtena? Yksi mies meni sisään ja kaksi samanlaista tuli ulos. Kaksoset?! Naurusta ja rupattelusta päätellen veljekset olivat hyvissä väleissä. Eivät kai he naura minulle, Maaria ajatteli synkeänä. Tai sitten korjaamo saa paljon asiakkaita, kun hinausauto tuo niitä heille kymmenittäin. Kenties asiakkaista saa jopa provisiota? Tietenkin se naurattaa.


Auton ovi aukeni ja taikaporras tuli esiin. Maaria kiemurteli itsensä maahan. Pipo vinossa hän tuijotti edessään seisovia miehiä. He olivat huomattavasti pitempiä kuin hän. Kahdet miellyttävät kasvot, joita ei erottanut toisistaan mistään. Molemmilla oli viehättävät hymykuopat ja nauravaiset silmät. Onneksi edes vaatteet olivat erilaiset. Tai kuka tietää, vaikka olisivat vaihtaneet niitä hallissa.


- Otan auton alas ja jatkan matkaa. Seuraava pulaan joutunut odottaa jo noutajaa.


Hurmaava hinausmies kääntyi lähteäkseen, mutta vilkaisi vielä Maarian suuntaan ja sanoi: Nähdään taas.


- Nähdään taas?


Hinausauto lähti ja Maaria tuijotti haikeana sen perään. Entä nyt?


Korjaajakaksonen hyöri Maarian auton konepellin alla. Pakkanen ei hellittänyt ja Maariaa alkoi taas paleltaa.


- Lähde sinä vaan kotiin ja jätä auto tähän. Katson hallissa, mitä siitä löytyy. Anna puhelinnumerosi niin soitan, kun tiedän enemmän.


Iik, komea mies pyytää numeroani… toisissa olosuhteissa se olisi ollut jännittävää. Nyt Maariaa hirvitti mieheltä tuleva puhelu. Millainen lasku sieltä mahtaa tulla.


- Haluatko että soitan sinulle taksin? kysyi mies ja näytti niin empaattiselta, että Maaria olisi voinut kapsahtaa hänen kaulaansa.


- Itse asiassa asun aika lähellä, parisen kilometriä.


Minusta tuntuu, että pieni happihyppely tekee nyt hyvää. Minulla on lämpimästi päällä. Kiitos kuitenkin.


Maaria lähti lampsimaan kohti kotia. Hänen punainen pieni autonsa jäi yksinäisenä pihalle seisomaan.


Kun Maaria pääsi kotiin, Lasse tuli juuri suihkusta.


Ilmeisesti tennistunti oli ohi.


- Kas, oletkin jo siinä, Lasse tokaisi. - Onko meillä mitään syötävää? Pelatessa tulee hirveä nälkä, siinä kuluu kaloreita… kävimme kyllä päivällä lounaalla, siinä uudessa Bistrossa. Itse pääjohtaja oli tullut Helsingistä ja tarjosi pihvit.


Maaria ei sanonut mitään. Hän meni suihkuun ja yritti huuhtoa viemäriin huolet ja harmin. Jos Lasse istuu ruokapöydässä ruokaa odottaen, kun hän tulee suihkusta, hän ei takaa mitä tekee. Kenties mojautan paistinpannulla… Huoli oli kuitenkin turha. Lasse oli paistanut munia ja paahtanut leipää.


- Tule nyt syömään ja kerro mitä autolle tapahtui.


Maarian sydän läikähti, Lasse välittää sittenkin.


- Se vain hyytyi pakkaseen, Maaria aloitti. - Soitin hinausauton paikalle ja se vietiin korjaamolle. Sinne se jäi. Korjaaja soittaa, kun tietää vian.


- Hitto soikoon noiden vanhojen romujen kanssa, paalaamoon pitäisi viedä… Maarian sisällä kiehahti. Hänellä ei ollut varaa parempaan. Auto oli palvellut hyvin tähän asti, säällä kuin säällä. Mikä Lassen on uhotessa, kun firma maksaa auton ja kaiken kukkuraksi sitä säilytetään lämpimässä tallissa. Heidän yhteisessä tallissaan.


Ennen kuin Maaria ehti avata sanaisen arkkunsa, puhelin soi.


- Jakke tässä, moi, korjaamolta. Jätit auton tänne ja olen nyt vilkaissut sitä.


Maarian maha muljahti.- Okei…?


- Ei siinä äkkiseltään näyttäisi olevan mitään vikaa, pieni kovasta pakkasesta johtunut ongelma polttoaineensyötössä. Ongelma katosi, kun toin auton sisälle.


- Eli sillä voi ajaa taas normaalisti, Maaria ei ollut uskoa korviaan. - Kiitos! Tuhannesti kiitos. Paljonko olen velkaa? Voinko hakea sen pois?


- Voit tulla hakemaan. Jos tulet tunnin sisällä niin olen vielä paikalla. Enkä minä veloita tuollaisesta tietenkään mitään.


- Selvä. Kiitos vielä kerran. Tulen heti.


Ihana Jakke! Miehen samettinen, matala ääni oli musiikkia korville.


Maaria vilkaisi televisiota tuijottavaa Lassea, joka mässytti paahtoleipää ja murusteli sohvalle.


- Lasse, lähdetkö heittämään minut korjaamolle.


Saan auton takaisin jo nyt.


Lassen suupielet kääntyivät alaspäin kuin pienellä lapsella, jota ei huvita yhtään mikään.


- Mitä? Nytkö? Tulin juuri suihkusta ja pakkasta on ainakin parikymmentä…ja katson telkkaa.


Maaria koitti hillitä kiukkuaan. Lassen auto oli lähtövalmiina tallissa, sitä ei tarvitse kaivaa hangesta ja lämmitellä lähtökuntoon. Televisiosta näytti tulevan ”Maajussille morsian”, joten senkin jakson voisi tarvittaessa katsoa netistä.


- Kyllä, nyt juuri. Ja minäkin tulin juuri suihkusta.


Täytyy kuivata hiukset, ettei pää jäädy. Tietenkin voidaan tehdä niinkin, että viet minut huomenna töihin. Täytyy vain herätä puolitoistatuntia aikaisemmin. Tai kenties minä otankin sinun autosi, ja sinä menet bussilla tai vaikka kävelet töihin. Minulle on ihan sama.


Lasse puuskahti jonkun kirosanan, mutta nousi sohvalta.


- Et sinä osaa ajaa minun autoani. Eikä se ole edes sallittua. Nopeasti sitten. Meneekö sinulla kauan tuon pehkon kuivaamiseen? Maarian hiukset olivat paksut ja luonnonkiharat.


Vaalea kiharapilvi oli aina ihastuttanut aikuisia, kun hän oli ollut pikkutyttö. ”Kuin pikku enkeli”, huudahtivat tädit. Sittemmin Maaria oli joskus toivonut, että vähempikin kiharamäärä olisi ollut tarpeeksi.


Pian he jo kuitenkin istuivat autossa matkalla korjaamolle.


- Autoni hyytyi sen takia, että se joutuu seisomaan pakkasessa, Maaria aloitti. - Ehkä olisi parempi, että minä pidän autoani tallissa ja sinä pihalla.


- Se sinun hieno korjaajasiko niin sanoi? Lasse melkein huusi. - Onko hän professori vai jopa dosentti tai tohtori autotieteessä? Lasse hekotteli omalle sutkautukselleen.


- Eiköhän tuo ole pelkkä insinööri. Kuten sinä.


Se osui ja upposi. Lassen kaasujalka painui alas.


Lumiset penkat pöllysivät, kun he ajoivat muutaman kilometrin matkan. Kun he saapuivat pihaan, Jakke peruutti Maarian autoa tallista.


- Sinä varmaan pärjäät tästä eteenpäin.


Maaria ehti hädin tuskin hypätä autosta ulos, kun Lasse jo kaasutteli tiehensä. Jakke vilkaisi pimeyteen katoavan Audin perään ja kohotteli kulmiaan pipon alla.


- Olipa hänellä kiire, Jakke tokaisi.


- Juu, Maajussille morsian -ohjelma on varsin ratkaisevassa vaiheessa. Se jäi vähän kesken, kun vaadin kyytiä. Ymmärtäähän sen, että harmittaa.


Molemmat hymyilivät leveästi.


- Jos et saa autoa lämpimään, pidä se ainakin pari tuntia lämmityksessä ennen kuin lähdet ajamaan.


Kai sinulla on pistokepaikka? Laitoin polttoaineen sekaan ainetta, joka voi auttaa -tai sitten ei. Eihän nämä pakkasetkaan ikuisesti kestä.


- Pari viikkoa pitäisi vielä sinnitellä, sitten ajot vähenevät, Maaria sanoi. - Kiitos vielä.


Maaria istui autoonsa ja lähti ajamaan kotiin. Pihaan päästyään Maaria totesi, että Audi on ajettu talliin, jäljellä oli vanha tuttu tolppapaikka. Tietenkin! Maaria sammutti moottorin ja taputti kojelautaa: Hyvä auto! Jaksaa, jaksaa!


Lasse ei edes irrottanut katsettaan televisiosta Maarian tullessa sisään. Ohjelma oli jo vaihtunut, mutta sama lasittunut katse tuijotti ruutua. Huutokauppakeisari oli myymässä tuhannetta kuparipannuaan.


Maaria meni istumaan Lassen viereen.


- Kiitos vain kysymästä, sain auton kotiin ja laitoin sen tolppaan. Autotalli nimittäin näytti olevan jo varattu.


Lasse käänsi katseensa tv:stä. Tuskin hän oli edes kuullut, mitä Maaria sanoi. Lasse kaappasi Maarian syliinsä.


- Kuka pikku äkäpussi se täällä kiukuttelee…Lasse hamusi huulillaan Maarian korvaa, mutta Maaria ei ollut nyt sillä tuulella.


Tietenkin hän kaipasi hellyyttä ja läheisyyttä, mutta jos rakkaus ei näy mitenkään muuten kuin fyysisenä toimintana, ja sekin tosi harvoin, Maarialle se ei riittänyt. Ei enää.


- Minkä takia minä en saa pitää autoa tallissa, edes tämän kaksi viikkoa, kun käyn vielä Vekaralassa töissä? Onhan se minunkin tallini, puoliksi.


Lasse irtautui Maarian kyljestä kiukkuisena.


- Vieläkö sinä siitä jankutat?


- Jankutan, koska auto voi taas hajota, jos se seisoo pakkasessa.


- Ei, ei ja vielä kerran ei! Miltä sekin näyttäisi, jos menisin johtoryhmän palaveriin hikisenä ja lumisella autolla. Minulla on tärkeä työ. Auto on osa imagoani, ymmärrätkö. Kaikki se on osa urakehitystäni, kohti isompaa palkkaa, isompaa vastuuta. Tuollainen lastenkaitsija sen sijaan voi mennä toppahousuissaan vaikka bussiin.


Maaria nousi sohvalta sanomatta sanaakaan. Lasse jäi tuijottamaan televisiota. Maaria kuuli, miten hän hörähteli huutokauppakeisarin vitseille. Maaria meni vuoteeseen ja painoi päänsä tyynyyn, jotta Lasse ei kuulisi hänen nyyhkytystään. Tyyny kastui kyynelistä läpimäräksi, mutta Maaria nukahti nopeasti päivän koettelemusten väsyttämänä. Hän ei herännyt siihen, kun Lasse tuli nukkumaan.

